Wettige vuurwapens - 'n 3-stap-plan vir beginners | Maroela Media
Wettige vuurwapens – 'n 3-stap-plan vir beginners
Weens die hoë misdaadsyfer in Suid-Afrika het ons, as Suid-Afrikaners, die konstitusionele reg om onsself te beskerm en om vuurwapens wettiglik te besit binne die grense van wetgewing, hofbeslissings en die Grondwet. Dus is dit nie nodig om jou lyf cowboy of kroek te hou nie!
Die vraag wat ons by HFG Prokureurs in assosiasie met Legally Armed Paarl die meeste kry is: "Hoe gaan ek, as gewone burger, te werk om 'n vuurwapen te kry?"
Die eerste stap sal wees om vuurwapenopleiding by enige SAPD-geakkrediteerde sentrum te ondergaan. Nadat jy jou opleiding suksesvol voltooi het, sal jy 'n bekwaamheidsertifikaat en bewys van jou resultate van hierdie spesifieke sentrum ontvang. Hierdie twee sertifikate sal jou aansoek om bekwaamheid rugsteun. Maak net doodseker dat die opleidingsentrum deur die Suid-Afrikaanse Polisiediens (SAPD) asook die professionele vuurwapenopleidingsraad van Suid-Afrika (PFTC) ingevolge die wet geakkrediteer is.
Nadat jy jou opleiding volgens Stap 1 hierbo voltooi het, moet jy om 'n bekwaamheidsertifikaat van die SAPD aansoek doen. Hiervoor het jy die oorspronklike opleidingsertifikate nodig wat jy ná jou kursus ontvang het.
HFG Prokureurs en Legally Armed Paarl sal jou help om jou bekwaamheidsertifikaat te bekom. Let wel, jy sal slegs vir 'n vuurwapenlisensie kan aansoek doen nadat bogenoemde sertifikaat deur die SAPD aan jou uitgereik is.
Nadat jou aansoek deur Legally Armed Paarl opgestel is, moet jy die aansoeke by jou plaaslike aangewese vuurwapenbeampte (AVB) binne jou jurisdiksiegebied inhandig. Ná inhandiging van die aansoek mag dit tussen drie en ses maande duur voordat jy jou bekwaamheidsertifikaat van die SAPD ontvang, afhangend van die AVB en die duur van die proses van die spesifieke SAPD-tak.
Wanneer jy jou bekwaamheidsertifikaat van die SAPD ontvang het en jy het, byvoorbeeld, reeds 'n vuurwapen by jou vuurwapenhandelaar gekoop, is jy gereed om jou aansoek om 'n vuurwapenlisensie by jou plaaslike AVB in te handig, ingevolge die Wet op die Beheer van Vuurwapens (Wet 60 van 2000). Sodra jou aansoek suksesvol is en jy jou wit lisensiekaart van die SAPD ontvang het, mag jy jou vuurwapen by jou vuurwapenhandelaar gaan haal.
HFG Prokureurs en Legally Armed Paarl sal jou help met jou formele aansoek om jou bekwaamheidsertifikaat te bekom asook met jou aansoek om 'n vuurwapenlisensie, wat jy by die SAPD moet inhandig.
Dit sal raadsaam wees om jou status betreffende enige vuurwapens vir sport of jag van 'n geakkrediteerde institusie te verkry. Dit sal verseker dat jy 'n onbeperkte aantal vuurwapens en ammunisie op jou naam mag hê, solank jy die gebruik van elkeen kan motiveer. Seksie 16-vuurwapens kan ook vir selfverdediging gebruik word. Lees meer hieroor op Legally Armed se webwerf.
(Hierdie artikel dien as inligtingstuk en is nie 'n formele regsopinie nie. HFG Prokureurs aanvaar geen aanspreeklikheid vir beskadiging wat deur foute en/of weglatings veroorsaak is nie)
Hein Gonzales is die eienaar van HFG Prokureurs in die Paarl. Besoek sy webwerf by www.hfglaw.co.za. Indien jy enige navrae het oor die proses, stuur 'n e-pos na [email protected].
SAPD vuurwapen vuurwapens vuurwapenwet
Die probleem is dat daar soveel bekwaamheid sertifikate deur soveel verskillende bekwame entiteite uitgereik moet word dat ons nie meer weet watter bekwaamheid sertifikaat om te gebruik om ons bekwaamheid te bewys nie.
Wat baat dit dat meer en meer vuurwapens bekom word en in onverantwoordeloike hande gebeur dit dat misdadigers meer en meer bewapen word.
Wil my vuurwapen laat oorneem deur my vriendin. Sy het al bg. stappe gevolg. Sy benodig wapen vir selfverdediging. Na maande by SAPS afgewys: rede – no documents! SAPS stuur sms en se hulle sal 'n brief stuur. Na 6 maande geen brief ontvang? Gaan na SAPS kantoor; hulle druk brief op stelsel maar jy het 6 maande om te appelleer. 6 Maande alreeds verstreke! Sodra jy selfverdediging as rede aanvoer kan jy maar vergeet. Nou moet sy in alle waarskynlikheid die motivering deur 'n prokureur laat doen wat o.a. behels 20 artikels uit jou plaaslike koerant wat misdaad gerapporteer… Lees meer »
Wat dink julle , wat is die beste ander opsie vir selfverdediging behawe 'n vuurwapen? Veral om jou huis.
Ek het nie n wapen nie, toe kyk ek maar 24 uur in n ry Chuck Norris flieks om "tips" te vang. Dit het gewerk vir my. Toe ek vir so lank nie uit my huis uit kom nie het die aanvallers ongemaklik geraak en 'n ander teiken gaan soek!